钦定古今图书集成/明伦汇编/宫闱典/第093卷 > 秦国大长公主 下嫁米福德 又嫁高怀德
## 钦定古今图书集成/明伦汇编/宫闱典/第093卷 > 秦国大长公主 下嫁米福德 又嫁高怀德

按《宋史公主列传》：“秦国大长公主，太祖同母妹也。初
适米福德。福德卒，太祖即位，建隆元年，封燕国长公
主。再适忠武军节度使高怀德，赐第兴宁坊。开宝六
年十月薨，太祖临哭，废朝五日，赐谥恭懿。真宗追封
大长公主。元符三年，改秦国。政和四年，改封恭懿大
长帝姬有姊一人，未笄而夭。建隆二年，追封陈国长
公主，元符改封荆国大长公主，政和改封恭献大长
帝姬。”按《高怀德传》，“怀德字藏用，真定常山人，周天
平节度齐王行周之子。怀德忠厚倜傥，有武勇行周
历延、潞二镇及留守洛都，节制宋亳，皆署以牙职。晋
开运初，辽人侵边，以行周为北面前军都部署。怀德
始冠，白行周愿从北征，行周壮之，许其”行。至戚城遇
辽军，被围数重，援兵不至，危甚。怀德左右射，纵横驰
突，众皆披靡，挟父而出。以功领罗州刺史，赐珍裘、宝
带、名马，以宠异之。及行周移镇郓州，改集州刺史，仍
领牙校，又迁信州刺史，从行周再镇宋州。晋末，契丹
南侵，以行周为邢、赵路都部署御之，留怀德守睢阳。
会杜重威降契丹，京东诸州群盗大起，怀德坚壁清
野，敌不能入。行周率兵归镇，敌遂解去。汉初，行周移
镇魏博，及再领天平，以怀德为忠州刺史，领职如故。
周祖征慕容彦超，还过汶上，宠赐行周甚厚，并赐怀
德衣带、彩缯、鞍勒马。行周卒，召怀德为东西班都指
挥使，领吉州刺史，改铁骑都指挥使。太原刘崇入寇，
世宗讨之，以怀德为先锋都虞候。高平克捷，以功迁
铁骑右厢都指挥使，领果州团练使。从征淮南，知庐
州行府事，充招安使，战庐州城下，斩首七百馀级。寻
迁龙捷左厢都指挥使、领岳州防御使，赐骏马七匹。
南唐将刘仁赡据寿春，舒元据紫金山，置连珠砦为
援，以抗周师。世宗命怀德率帐下亲信数十骑觇其
营垒。怀德夜涉淮，迟明，贼始觉来战，怀德以少击众，
擒其裨将以还，尽侦知其形势强弱，以白世宗。世宗
大喜，赐袭衣、金带、器币、银鞍勒马。世宗一日因按《辔
淮壖》以观贼势，见一将追击贼众，夺槊以还，令左右
问之，乃怀德也。召至行在慰劳，许以节钺。世宗北征，
命与韩通率兵先抵沧州。初得关南，又命副陈思让
为雄州兵马都部署，克瓦桥关，降姚内斌以归。恭帝
嗣位，擢为侍卫马军都指挥使、领江宁军节度，又为
北面行营马军都指挥使。太祖即位，拜殿前副都点
检，移镇滑州，充关南副都部署，尚宣祖女燕国长公
主，加驸马都尉。李筠叛上党，帝将亲征，先令怀德率
所部与石守信进攻，破筠众于泽州南。事平，以功迁
忠武军节度、检校太尉，从平扬州。建隆二年，改归德
军节度。开宝六年秋，加同平章事。冬，长公主薨，去驸
马都尉号。太宗即位，加兼侍中，又加检校太师。太平
兴国三年春，被病，诏太医王元祐、道士马志就第疗
之。四年，从平太原，改镇曹州，封冀国公。七年，改武胜
军节度。是年七月卒，年五十七，赠中书令，追封渤海
郡王，谥武穆。怀德将家子，练习戎事，不喜读书，性简
率，不拘小节。善音律，自为新声，度曲极精妙。好射猎，
尝三五日露宿野次，获狐兔累数百，或对客不揖而
起，由别门引数十骑从禽于郊。子处恭，历庄宅使，至
右监门卫大将军致仕；处俊，至西“京作坊使。”